P6_TA(2006)0271

Osnutek izvedbenih ukrepov MiFID

Resolucija Evropskega parlamenta o osnutku izvedbenih ukrepov MiFID

Evropski parlament,

- ob upoštevanju osnutka direktive in osnutka uredbe Komisije z dne 6. februarja 2006 o izvajanju Direktive 2004/39/ES [1] (Osnutek izvedbene direktive in Osnutek izvedbene uredbe),

- ob upoštevanju neuradnih osnutkov izvedbenih ukrepov, ki jih je od 6. februarja 2006 prejel Evropski parlament,

- ob upoštevanju Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [2],

- ob upoštevanju izjave, ki jo je 5. februarja 2002 Evropskemu parlamentu podal predsednik Komisije Romano Prodi [3],

- ob upoštevanju svoje resolucije z dne 5. februarja 2002 o izvajanju zakonodaje o finančnih storitvah [4],

- ob upoštevanju člena 64 Direktive 2004/39/ES, ki opredeljuje klavzulo o časovni omejitvi,

- ob upoštevanju predlaganih sprememb k osnutku izvedbenih ukrepov, ki jih je Odbor za ekonomske in monetarne zadeve sprejel 30. maja 2006,

- ob upoštevanju odgovora Komisije na predlagane spremembe, ki jih je Parlament prejel v pismu z dne 9. junija 2006, naslovljenemu na poročevalca in predsednico pristojnega odbora,

- ob upoštevanju izida zasedanja Odbora za vrednostne papirje z dne 8. in 9. junija 2006,

- ob upoštevanju sklepov Sveta (Ekonomske in finančne zadeve) z dne 5. maja 2006, v katerih je poudarjen pomen nadzora, usklajevanja in zbliževanja znotraj Evropske unije,

- ob upoštevanju člena 103(2) svojega Poslovnika,

A. ker člen 47 Pogodbe ES, ki je pravna podlaga Direktive 2004/39/ES, izrecno ne opredeljuje določb o izvedbenih ukrepih; ker Parlament ob upoštevanju cilja boljše ureditve in resnično enakih konkurenčnih pogojev za finančne trge na splošno podpira uporabo izvedbenih ukrepov,

1. poziva Komisijo, naj se čim bolj drži pooblastil, ki so ji bila dodeljena z Direktivo 2004/39/ES, v skladu z veljavnimi določbami iz Pogodbe ES, s čimer bo zagotovljena pravna varnost za udeležence na finančnem trgu;

2. poudarja, da je osnutek izvedbenih ukrepov učinkovita rešitev za dosego ciljev izboljšanih pogojev poslovanja za investicijske družbe in druga mesta trgovanja ter učinkovitih, preglednih in varnih finančnih trgov v EU;

3. poudarja, da je delo, ki ga je Parlament opravljal od objave izvedbenih ukrepov, izviralo iz potrebe po spoštovanju zakonskih določb, katerih namen je zagotovitev uravnoteženega izida med konkurenčnostjo in preglednostjo za finančne trge, interesne skupine (delničarji, izdajatelji in uporabniki), regulativne organe in demokratično izvoljene predstavnike;

4. pozdravlja pripravljenost Komisije v sodelovanju s Parlamentom za zagotovitev kar najboljših dosežkov za vse vpletene stranke; ponovno opozarja, da je treba parlament od najzgodnejše faze naprej vključiti v delo znotraj odbora ter ga o njem obveščati;

5. ugotavlja, da postopek v zvezi s sprejetjem izvedbenih ukrepov do sedaj tako rekoč ni obstajal in odstopa od običajnega razvojem zakonodaje ES; zato poudarja, da je treba doseči rezultate, ki bodo zadovoljili vse zadevne institucije v prid pozitivnega razvoja medinstitucionalnih odnosov;

6. ugotavlja, da je komisar za notranji trg Charlie McCreevy v pismu z dne 23. marca 2006, naslovljenemu na predsednico pristojnega odbora,, posebej poudaril, da je dodatno gradivo Komisije k izvedbenim ukrepom preprost delovni dokument, ki so ga pripravile službe Komisije izključno za namene razprave in nikakor ne predstavlja uradnih sprememb k osnutku ukrepov; zato meni, da omenjeni dokument ne more dodati novih pogojev, ki bi prekrili in nadomestili pogojev iz izvedbenih ukrepov;

7. opozarja, da ne glede na splošno sodelovanje med institucijami EU obstajajo strukturne pomanjkljivosti načina podeljevanja pooblastil Komisiji, ki lahko ogrozi zaključek pomembnih zakonodajnih besedil, kot so izvedbeni ukrepi;

8. izraža pripravljenost za nadaljnje izboljševanje medinstitucionalnih odnosov v različnih področjih politike in zlasti znotraj postopka Lamfalussy, da bo zagotovljena trajna rešitev, s katero bodo zadovoljne vse strani in bo Parlamentu zagotovila enakovreden položaj s Svetom pri odvzemu zakonodajnih pooblastil;

9. meni, da daje zaključek postopka sprejetja Direktive 2004/39/ES na podlagi postopka soodločanja Parlamentu bistveno vlogo pri odločanju o tem, kaj bo vključeno v izvedbene ukrepe in kaj ne;meni, da daje Sklep Sveta 1999/468/ES Parlamentu poleg pristojnosti za zavrnitev predlaganih izvedbenih ukrepov, če presega obseg dodeljenih pooblastil, tudi pravico do spremembe zakonodaje v skladu s temeljnimi pooblastili v postopku soodločanja in v duhu medinstitucionalnih odnosov, ki jih je treba v celoti in dosledno upoštevati;

10. ugotavlja, da je treba okrepiti vlogo Odbora evropskih regulativnih organov s področja vrednostnih papirjev (CESR) pri usklajevanju dejavnosti nacionalnih regulativnih organov in z namenom spodbujanja ureditvenega zbliževanja ter njegovo vlogo nepogrešljivega ključnega svetovalca na evropski ravni za zadeve, ki so v sklopu njegovih pooblastil;

11. ugotavlja, da je treba zato o usklajevanju dejavnosti nacionalnih nadzornikov na splošno razpravljati znotraj CESR; ugotavlja, da se to zlasti nanaša na:

- oblikovanje in vzpostavitev ureditev za izmenjavo podatkov o poslovnih dogodkih med pristojnimi nacionalnimi organi, kot zahteva Direktiva 2004/39/ES v skladu s členom 13(1) Osnutka izvedbene uredbe,

- določitev najbolj ustreznega trga v smislu likvidnosti ali njegovih alternativ ter razpravljanje o tem med ustreznimi nacionalnimi organi v skladu s členoma 8 in 9 Osnutka izvedbene uredbe in resolucijo o morebitnih konfliktih glede omenjenih vprašanj med ustreznimi organi;

12. poudarja, da v sedanji fazi CESR nima zadosti operativnih sredstev, da bi lahko učinkovito opravljal svojo nalogo;

13. poziva države članice, naj CESR zagotovijo potrebna sredstva za začetek veljavnosti Direktive 2004/39/ES in njenih izvedbenih ukrepov;

14. poziva države članice, naj okrepijo demokratično odgovornost CESR, zlasti nasproti Parlamentu;

15. meni, da so sedanja izvedbeni ukrepi najboljši možni izid za vse vpletene strani;

16. sprejema izvedbene ukrepe;

17. naroči svojemu predsedniku, naj to resolucijo posreduje Svetu, Komisiji in CESR.

[1] Direktiva 2004/39/ES Evropskega parlamenta in Sveta z dne 21. aprila 2004 o trgih finančnih instrumentov in o spremembah Direktiv Sveta 85/611/EGS, 93/6/EGS in Direktive 2000/12/ES Evropskega parlamenta in Sveta ter o razveljavitvi Direktive Sveta 93/22/EGS (UL L 145, 30.4.2004, str. 1). Direktiva, kakor je bila nazadnje spremenjena z Direktivo 2006/31/ES (UL L 114, 27.4.2006, str. 60).

[2] UL L 184, 17.7.1999, str. 23.

[3] GOVOR/02/44.

[4] UL C 284 E, 21.11.2002, str. 115.

--------------------------------------------------